তত ক্ষণে ছুটে এসেছে পুলিশ। ও দেশের পুলিশ প্রতিবাদ দেখেছে। প্রতিবাদের উত্তরে এমন আক্রমণ নেমে আসা দেখতে অভ্যস্ত নয়। সত্যি বলতে কী, প্রতিবাদীরা নিজেরাও এটা ভাবতে পারেনি। ওরা জানে, স্লোগান দিলে, ব্যানার তুললে নিরাপত্তারক্ষীরা চলে যেতে বলবে। ওরাও শান্তিপূর্ণ ভাবে চলে যাবে! আগ্রাসী জনতা ঘিরে ধরে গায়ে হাত দেবে, কল্পনাই করেনি ওরা। পরে পুলিশ আমাদের বলল, জনতার হাত থেকে ওদের বাঁচাতেই তাড়াতাড়ি গ্রেফতার করে নেওয়া হয়েছে। পুলিশের সামনেই ওদের মুখে থুতু দিয়েছে এক হিন্দুত্ববাদী। তাকেও গ্রেফতার করা হয়েছে।